Foto: Index

POSLJEDNJIH dana pred braniteljskim šatorom u Savskoj stoji transparent na kojem piše "1991. Oba su pala. 2015. Oba će pasti".

Koja je poruka tih riječi pitali smo vođu šatoraša Đuru Glogoškog.



"To su donijeli dečki iz Šibenika. Ja ne znam što to znači. Nismo ih pitali što su time mislili", rekao nam je Glogoški. Na naš komentar da je očito da je politički motiviran i da se odnosi na pobjedu Kolinde Grabar Kitarović, a pad Ive Josipovića i Zorana Milanovića odgovorio je: "A zašto to mislite, možda se odnosi na Josipovića i Kolindu, ili na Klemma i mene".



Pitali smo ga i hoće li ga ukloniti: "Ne, zašto bismo ga uklonili?", začudio se Glogoški.

Kolinda čest gost šatora

Tekst se nastavlja ispod oglasa

Grabar Kitarović je posljednjih mjeseci nekoliko puta posjetila šatoraše, došla im je čestitati Božić, a i prve minute Nove godine provela je tamo uz njih.

Šatoraši rušenje Vlade očito uspoređuju sa simbolom herojstva u Domovinskom ratu. Riječi "Obadva, obadva, oba su pala" 1991. uzviknuo je tada 23-godišnji Filip Gaćina nakon što su branitelji topovskim napadom srušili dva Jastreba JNA u more kraj Rogoznice.



Jedan od aviona srušio je Goran Pauk, tadašnji pripadnik 113. brigade, a drugi Neven Livajić.

Pauku je tog dana top punio Gaćina. Mladić je preživio rat. Poginuo je u razminiranju kao pripadnik Mungosa 1998.